
Text rozhodnutia
Súd: Krajský súd Bratislava Spisová značka: 1S/116/2013 Identifikačné číslo súdneho spisu: 1013200847 Dátum vydania rozhodnutia: 25. 06. 2013 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2013:1013200847.1 Uznesenie Krajský súd v Bratislave v právnej veci žalobcu: B.. H. H., V. XX, XXX XX Q., proti žalovanému: Ministerstvo dopravy, výstavby a regionálneho rozvoja Slovenskej republiky, Námestie slobody č. 6, 810 05 Bratislava, o preskúmanie zákonnosti rozhodnutia č. 07193/2013/B622-SV/z.15078/Pek zo dňa 01.03.2013, o žiadosti o oslobodenie od súdnych poplatkov takto r o z h o d o l : Krajský súd v Bratislave žalobcovi p r i z n á v a oslobodenie od súdnych poplatkov v celom rozsahu. o d ô v o d n e n i e : Žalobou doručenou Krajskému súdu v Bratislave dňa 02.05.2013 sa žalobca domáhal preskúmania rozhodnutia č. 07193/2013/B622-SV/z.15078/Pek zo dňa 01.03.2013, ktorým žalovaný potvrdil prvostupňové rozhodnutie Krajského stavebného úradu v Žiline č. 2012/01264/Mal zo dňa 05.11.2012. Uvedeným rozhodnutím prvostupňový správny orgán v konaní o návrhu na vyvlastnenie vlastníckeho práva pre líniovú stavbu ,,R3 Trstená - obchvat“ - SO311-00 Oplotenie rýchlostnej cesty v k.ú. Trstená, podaným Národnou diaľničnou spoločnosťou, a.s., so sídlom Mlynské Nivy č. 45, 821 09 Bratislava v zastúpení spoločnosťou HBH Projekt spol. s r.o. - organizačná zložka Slovensko, so sídlom Ružová dolina č. 10, 821 09 Bratislava, vyvlastnil spoluvlastnícke právo žalobcu k pozemku parc.č. XXXX/XX uvedeného vo výroku cit. rozhodnutia krajského stavebného úradu pod položkou č. 7 - písm. B1 v katastrálnom území Trstená v prospech navrhovateľa vyvlastnenia. Z návrhu na preskúmanie zákonnosti rozhodnutia orgánu verejnej správy na základe žaloby je žalobca povinný zaplatiť súdny poplatok vo výške 70,- Eur podľa Položky 10 písm. a) Sadzobníka súdnych poplatkov, ktorý tvorí prílohu zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. Žalobca v žalobe zo dňa 26.04.2013 požiadal súd o oslobodenie od platenia súdnych poplatkov v zmysle § 138 O.s.p. Výzvou zo dňa 28.05.2013 bol žalobca vyzvaný na preukázanie pomerov v zmysle § 138 O.s.p. v lehote 15 dní odo dňa doručenia predmetnej výzvy. Táto bola doručená žalobcovi dňa 03.06.2013. Dňa 14.06.2013 žalobca doložil tlačivo pre dokladovanie pomerov účastníka konania spolu s rozhodnutím Centra právnej pomoci, Kancelária Banská Bystrica sp.zn. 2N 837/2013 ev.č. 6834/2013 zo dňa 19.02.2013. Podľa § 246c ods. 1 veta prvá OSP pre riešenie otázok, ktoré nie sú priamo upravené v tejto časti (t. j. v piatej časti OSP), sa použijú primerane ustanovenia prvej, tretej a štvrtej časti tohto zákona. Podľa § 138 ods. 1 O.s.p. na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú a ak nejde o svojvoľné alebo zrejme bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú. Podľa § 138 ods. 2 O.s.p. v návrhu musia byť pomery účastníka dokladované a) vyplneným tlačivom, ktorého vzor uverejní ministerstvo spravodlivosti na svojom webovom sídle, alebo b) rozhodnutím o hmotnej núdzi podľa osobitných predpisov. Jedným z druhov trov konania, ktoré musí znášať účastník, sú aj súdne poplatky. Zákonodarca v citovanom ustanovení Občianskeho súdneho poriadku pripúšťa možnosť čiastočného, prípadne úplného oslobodenia od súdnych poplatkov. Predpokladom priznania oslobodenia od súdnych poplatkov je v prvom rade samotná žiadosť účastníka konania, preukázanie dôvodov, spočívajúcich v majetkových, sociálnych, finančných a pod. pomeroch účastníka, odôvodňujúcich oslobodenie od súdnych poplatkov a súčasne preukázanie, že nejde o svojvoľné alebo zrejme bezúspešné uplatňovanie alebo bránenie práva. Taktiež je potrebné prihliadnuť k výške súdneho poplatku i k povahe uplatňovaného nároku. Povinnosťou súdu je skúmať splnenie podmienok pre oslobodenie od súdnych poplatkov v každom prípade individuálne a to aj vzhľadom na individuálnosť každého konania. Nepriznaním práva na oslobodenie od súdnych poplatkov, pokiaľ by to pomery účastníka odôvodňovali a nešlo by o svojvoľné alebo zrejme bezúspešné uplatňovanie alebo bránenie práva, malo by za následok odňatie práva tomuto účastníkovi na súdny proces, ktoré mu zaručuje Ústava Slovenskej republiky v článku 46 ods. 1, 2. Z potvrdenia o osobných, majetkových a zárobkových pomeroch na oslobodenie o súdnych poplatkov a z rozhodnutia Centra právnej pomoci sp.zn. 2N 837/2013 ev.č. 6834/2013 zo dňa 19.02.2013 vyplýva, že mesačný príjem rodiny, pozostávajúcej zo žalobcu - invalidného dôchodcu a jej manželky - starobnej dôchodkyni je vo výške 636,90 Eur. Mesačné výdavky manželov súvisiace s bývaním predstavujú sumu 167 Eur. Žalobca v položke č. 6 predmetného tlačiva uviedol ako ďalšie výdavky exekúciu na dôchodok v sume 102,68 Eur. Zároveň žalobca uviedol, že je zdravotne ťažko postihnutý a musí mať prísnu diétu. Vychádzajúc z uvedeného mal súd zato, že vzhľadom na majetok, celkový mesačný príjem rodiny a zdravotný stav jej členov, by zaplatenie súdneho poplatku vo výške 70,- Eur mohlo vystaviť žalobcu a jeho manželku ohrozeniu sociálnej núdze, na základe čoho dospel súd k záveru, že žalobca spĺňa prvú podmienku pre priznanie oslobodenia od súdneho poplatku - jeho pomery to odôvodňujú. Vzhľadom na skutočnosť, že žalobca spĺňa podmienky, uvedené v § 138 ods. 1 O.s.p., Krajský súd v Bratislave priznal žalobcovi oslobodenie od súdneho poplatku. Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

